Seurauksena oli yli sadan tuhannen euron lasku ja vankeustuomio.

Sadat tölkit ja purkit olivat täynnä virtsaa. Valuvat nesteet olivat imeytyneet kalusteisiin. POLIISI

Helsingin käräjäoikeus on tuominnut 41-vuotiaan miehen puolentoista vuoden ehdolliseen vankeuteen törkeästä vahingonteosta.

Totaalinen tuho kohdistui Helsingin Töölössä sijaitsevaan huoneistoon, jonka vuokralainen ehti tuhota purkukuntoon jätteillä ja ulosteillaan runsaan vuoden aikana.

Loppuvaiheessa asunto oli niin täynnä saastaa ja jätettä, ettei vuokralainen itsekään pystynyt siellä asumaan, vaan joutui yöpymään naisystävänsä luona.

Pönttö täynnä

Naapurit olivat jo pidemmän aikaa kiinnittäneet huomiota rapussa leviävään poikkeuksellisen vastenmieliseen hajuun ja valittaneet asiata isännöitsijälle. Porraskäytävään alkoi myös ilmaantua yhä enemmän kärpäsiä.

Hajun ja kärpästen lähde oli selvä, mutta vuokralainen perui kerta toisensa jälkeen asuntoon sovitun tarkastuksen. Asuntoon päästiin vasta, kun yläkerrassa sattuneen vesivahingon kartoitus täytyi ulottaa myös alapuolen asuntoon.

Ovea oli vaikea avata sisäpuolella olleen jätemäärän vuoksi. Jo oven raosta tarkastajia kohtasi järkyttävä näky ja heitä vastaan pelmahti kuvottava haju.

Lattiat, pöydät, hyllyt, tuolit ja kaikki tasot olivat niin täynnä saastaa, ettei sisällä mahtunut juuri kulkemaan. Ihmisen uloste oli tukkinut wc-pöntön ääriään myöten, ulostetta oli myös eri puolilla lattiaa. Sadat juomatölkit ja -purkit olivat täynnä virtsaa.

Törkytuhoa tutkinut poliisi totesi, ettei ollut 35-vuotisella urallaan törmännyt mihinkään vastaavaan.

Matoja ja toukkia

Jätekasat kihisivät matoja, toukkia ja hämähäkkejä.

– Ilman turvakenkiä ei voinut mennä sisälle, kuvaili yksi paikalla olleista todistajista.

Erikoissiivouksen ammattilaisten oli käytettävä paineistettuja hengityssuojaimia voidakseen raivata asuntoa niin, että vaurioita pystyttiin edes alustavasti arvioimaan. Ja kun vihdoin 40 tunnin jälkeen pahin ryönä oli saatu jätelavalle, paljastui, että asunto oli tuhoutunut asumiskelvottomaksi.

Jätteistä valuneet nesteet olivat imeytyneet kalusteisiin. Kaikki kiinteät kalusteet oli revittävä alas. Tiili- ja betoniseinät täytyi jyrsiä ennen kuin asuntoa voitiin alkaa remontoida. Myös vessan ja ilmanvaihdon putkistoa oli uusittava.

Huoneisto oli käytännössä rakennettava uudelleen.

Oikeus lievensi

Vuokralaisen toiminnasta ja laiminlyönneistä aiheutui taloyhtiölle yli 55 000 euron vahingot. Asunnon omistajan remonttilasku nousi liki 50 000 euroon.

Vuokralainen myönsi käräjillä aiheuttaneensa vahingot. Hän kuitenkin vetosi terveydentilaansa esittäen, että hänen kykynsä huolehtia itsestään ja omaisuudestaan oli terveysongelmien vuoksi merkittävästi heikentynyt. Hän väitti, ettei ollut ymmärtänyt, että hänen menettelystään olisi seuraamuksena asunnon tuhoutuminen.

Mitään lääketieteellistä todistusta ei mies pystynyt väitteidensä tueksi esittämään. Oikeus kuitenkin totesi, ettei sillä ollut syytä epäillä syytetyn kertomusta. Se otti miehen väittämät terveysongelmat huomioon tuomion lieventämisperusteena. Se myös lievensi vuokralaisen maksettavaksi tuomittuja korvauksia.

Oikeudenkäyntikulut mukaan lukien kauhuvuokralaiselle kertyi maksettavaa yhteensä 101 000 euroa.

Törkeä vahingonteko sattui vuosien 2017-2018 aikana. Helsingin käräjäoikeuden keskiviikkona antama tuomio ei vielä ole lainvoimainen.